TOP วิ่ง 3% ลุ้นกำไร Q3 แตะ 2 พันลบ. รับค่าการกลั่น-ส่วนต่างราคาปิโตรเคมีหนุน
TOP บวก 3% โบรกฯแนะ “ซื้อ” ชูเป้า 60 บ. คาดกำไรไตรมาส 3 โตเฉียด 2 เท่าตัว! แตะ 2 พันลบ. จากค่าการกลั่นตลาดและส่วนต่างราคาผลิตภัณฑ์ปิโตรเคมีที่สูงขึ้น
8 พ.ย. 2564

ผู้สื่อข่าวรายงานว่าวันนี้ (8 พ.ย. 2564) ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 16:08 น. อยู่ที่ระดับ 54.75 บาท เพิ่มขึ้น 1.50 บาท หรือ 2.82% โดยทำจุดสูงสุดที่ 55.25 บาท และทำจุดต่ำสุดที่ 53.50 บาท ด้วยมูลค่าการซื้อขาย 826.35 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (4 พ.ย. 2564) โดยประเมินว่าบริษัทฯ จะรายงานกำไรสุทธิไตรมาส 3/2564 ที่ 2.00 พันล้านบาท เพิ่มขึ้น 186% จากงวดเดียวกันของปีก่อน แต่ลดลง 4% จากไตรมาสก่อน โดยการเพิ่มขึ้นจากงวดเดียวกันของปีก่อนหลักๆเป็นผลจากค่าการกลั่นตลาด (Market GRM) และส่วนต่างราคาผลิตภัณฑ์ปิโตรเคมี (PX,BZ) ที่สูงขึ้น ขณะที่การลดลงจากไตรมาสก่อนเป็นผลจากกำไรจากสต๊อกน้ำมัน (Stock Gain) ที่ลดลง
ทั้งนี้ในไตรมาสนี้ทางฝ่ายวิจัยคาดว่าบริษัทฯ จะมีการบันทึกกำไรจากการขายหุ้นและรายการปรับเปลี่ยนประเภทเงินลงทุนของบริษัท อุบล ไบโอ เอทานอล จำกัด (มหาชน) หรือ UBE และจะเริ่มรับรู้ส่วนแบ่งกำไรจากบริษัท PT Chandra Asri Petrochemical Tbk (CAP) ตั้งแต่เดือน ก.ย. 2564 ซึ่งทางฝ่ายวิจัยคงประมาณการกำไรสุทธิปี 2564 ที่ 6.90 พันล้านบาท และในปี 2565 ที่ 8.00 พันล้านบาท เทียบกับขาดทุนสุทธิ 3.30 พันล้านบาทในปี 2563
โดยมีปัจจัยหลักๆจาก (1) Market GRM ที่ฟื้นตัวจากอุปสงค์ที่สูงขึ้นหลังมีการแจกจ่ายวัคซีน COVID-19 ทั่วโลก (2)  ปริมาณน้ำมันดิบที่นำเข้าโรงกลั่น (Crude intake) ของโรงกลั่นที่สูงขึ้น (3) กำไรจากสต๊อกน้ำมัน (Stock Gain) ตามแนวโน้มราคาน้ำมันดิบที่สูงขึ้นจากงวดเดียวกันของปีก่อน ซึ่งราคาหุ้นปรับตัวสูงขึ้น 18% และ Outperform SET 13% ใน 3 เดือนที่ผ่านมา สอดคล้องกับ Crack Spread ที่ปรับตัวสูงขึ้นและแนวโน้มพรีเมียมน้ำมันดิบ (Crude Premium) ที่ ทรงตัว ทั้งนี้ราคาปิดล่าสุดสะท้อน Valuation ที่น่าดึงดูดในปี 2564 ค่า PBV ที่ 0.97 เท่า
อย่างไรก็ดีทางฝ่ายวิจัยคาดว่า TOP จะเห็นการฟื้นตัวของกำไรที่ชัดเจนขึ้นในไตรมาส 4/2564 หลังจาก Crack Spread ปรับตัวสูงขึ้นซึ่งเป็นผลจากอุปสงค์ที่สูงขึ้นของการใช้ผลิตภัณฑ์น้ำมันเป็นเชื้อเพลิงในฤดูหนาว อีกทั้งบริษัทฯ จะรับรู้ส่วนแบ่งกำไรเต็มไตรมาสจากบริษัท CAP ขณะเดียวกันทางฝ่ายวิจัยเชื่อว่า Synergy ระหว่างโครงการ Clean Fuel Project (CFP และ CAP (รวมถึง CAP2) จะเป็นปัจจัยการเติบโตในระยะยาวให้กับบริษัทฯ ได้ แนะนำ “ซื้อ” ราคาเป้าหมาย 60 บาท
 